HSBCชี้ไทยแห่ไปเวียดนาม
เอชเอสบีซี เผยเทรนด์ธุรกิจไทยไปเวียดนามมากขึ้น เชื่ออนาคตแห่ใช้เป็นฐานผลิตส่งออก แต่รายย่อยยังไม่พร้อม
30 มี.ค. 2558

เอชเอสบีซี เผยเทรนด์ธุรกิจไทยไปเวียดนามมากขึ้น เชื่ออนาคตแห่ใช้เป็นฐานผลิตส่งออก แต่รายย่อยยังไม่พร้อม
นางแทนเซียวเม็ง ประธานเจ้าหน้าที่บริหาร ธนาคารเอชเอสบีซี ประเทศไทย เปิดเผยว่า ธุรกิจขนาดใหญ่ของไทยกำลังอยู่ในช่วงส่งผ่านความสำเร็จไปยังต่างประเทศ เพื่อเจาะโอกาสที่ใหญ่กว่าในตลาดประชาคมเศรษฐกิจอาเซียน (เออีซี) หรือตลาดอื่นๆ โดยเฉพาะเวียดนาม ซึ่งไทยถือเป็นนักลงทุนรายใหญ่อันดับ 10 มีโครงการลงทุนประมาณ 377 โครงการ เป็นมูลค่าการลงทุนราว 6,700 ล้านเหรียญสหรัฐ (ราว 2.15 แสนล้านบาท) และทั้งสองประเทศยังตั้งเป้าขยายมูลค่าการค้าทวิภาคีเป็น 1.5 หมื่นล้านเหรียญสหรัฐ (ราว 4.8 แสนล้านบาท) ภายในปี 2563
นายไฮฟามฟอง ประธานเจ้าหน้าที่บริหาร ธนาคารเอชเอสบีซี ประเทศเวียดนาม เปิดเผยว่า เวียดนามมีความโดดเด่นในแง่ของจำนวนประชากร 90 ล้านคน อายุประชากรเฉลี่ยต่ำกว่า 29 ปี จึงไม่มีปัญหาสังคมผู้สูงอายุในอนาคตอันใกล้ และมีค่าแรงราคาถูก โดยเงินเดือนเฉลี่ยในโรงงานเวียดนามต่ำกว่าไทยเกือบครึ่งหนึ่ง และเกือบ 1 ใน 3 ของค่าแรงในจีน นอกจากนี้ยังเป็นตลาดที่มีผู้บริโภคขนาดใหญ่ โดยเฉพาะการเติบโตของสังคมชนชั้นกลางที่คาดว่าจะเพิ่มมากกว่าเท่าตัว หรือมีจำนวนกว่า 30 ล้านคน ภายในปี 2563 จึงถือเป็นโอกาสที่จะเข้าไปลงทุนในเวียดนาม ทั้งในแง่การเป็นฐานการผลิต และการเจาะตลาดภายในประเทศ
ปัจจุบันการลงทุนส่วนใหญ่ของไทยยังคงเป็นภาคการผลิตและการลงทุนด้านสินค้าอุปโภคบริโภค และการเข้าซื้อและควบรวมกิจการ (M&amp;A) ในระดับที่สูงกว่าหลายประเทศในอาเซียน แต่เชื่อว่าในอนาคต การลงทุนของไทยในเวียดนามจะเป็นการผลิตเพื่อส่งออกมากขึ้น เนื่องจากข้อจำกัดภายในไทยเอง ทั้งปัญหาต้นทุนที่พุ่งสูงและการขาดแคลนแรงงาน
อย่างไรก็ตาม อุปสรรคสำคัญในการลงทุนในเวียดนามขณะนี้ คือ กฎหมายและกฎระเบียบด้านการลงทุนที่เปลี่ยนแปลงรวดเร็ว และยากต่อการตีความ ธุรกิจไทยจึงจำเป็นต้องมีผู้เชี่ยวชาญที่คอยให้คำปรึกษา รวมทั้งปัญหาหนี้ที่ไม่ก่อให้เกิดรายได้ (เอ็นพีแอล) ที่พุ่งสูงในอสังหาริมทรัพย์ นักลงทุนไทยจึงต้องหาหุ้นส่วนที่เชื่อใจได้ 
สำหรับธุรกิจขนาดกลางและขนาดย่อม (เอสเอ็มอี) อาจยังไม่พร้อมที่จะเข้าไปในตลาดเวียดนามเวลานี้ เพราะต้องมีความรู้ความเข้าใจในตลาดและกฎหมายการลงทุนของเวียดนามเป็นอย่างดีก่อน แต่เอสเอ็มอีไทยจะเป็นซัพพลายเชนเข้าไปหลังจากที่ธุรกิจใหญ่ลงทุนไปแล้ว 
ทั้งนี้ จากข้อมูลกระทรวงวางแผนและลงทุนเวียดนาม พบว่า ช่วง 2 ปี คือ ปี 2555-20 ก.พ. 2558 ไทยมีการลงทุนในเวียดนามเพิ่มขึ้น 84 โครงการ รวมเป็น 382 โครงการ มูลค่าการลงทุนที่เพิ่มขึ้น 785 ล้านเหรียญสหรัฐ (ราว 2,500 ล้านบาท) และคิดเป็นมูลค่าลงทุนทั้งสิ้น 6,791 ล้านเหรียญสหรัฐ (ราว 2.17 แสนล้านบาท)